Pan American World Airways

Pan American World Airways, známa od svojho založenia až do roku 1950 ako Pan American Airways a tiež pod skráteným názvom Pan Am, bola americká letecká spoločnosť, jedna z najväčších medzinárodných leteckých spoločností a jedna z prvých, ktorá ponúkala medzikontinentálne lety. Bola založená 14. marca 1927 v meste Key West na Floride majorom Henrym „Hap“ Arnoldom a jeho partnermi. Časom sa vypracovala medzi najväčšie letecké spoločnosti sveta prichádzajúce na letecko-prepravný trh s mnohými inováciami, ktoré formovali medzinárodný letecký priemysel, vrátane širokého použitia obrích prúdových lietadiel alebo počítačového systému rezervácií miesteniek. Od roku 1973 však s rastúcimi cenami ropy rástli aj náklady spoločnosti, ktorá veľa investovala do modernizácie flotily, pretože na nové lietadlá nemala prostriedky. V roku 1991 musela spoločnosť lety úplne zastaviť. Pan Am oficiálne ukončil činnosť 4. decembra 1991. V rokoch 1996 a 1998 bol podnik založený znovu, ale v roku 2008 opäť zrušený.

História 
Spoločnosť Pan American World Airways bola založená ako Pan American Airways (PAA) dňa 14. marca 1927 majormi Henrym „Hap“ Arnoldom, Carlom A. Spaatzom a John H. Jouettom. Ich spoločnosť si zaistila zmluvu o preprave americkej pošty na Kubu, čo bolo v tom čase a vzťahoch medzi oboma krajinami veľmi výnosné. Chýbal však dostatočný kapitál, konexie a politická moc. Firma sa preto spojila so spoločnosťou Juana Trippea Aviation Corporation of America''', ale získala malú leteckú linku z floridského Key West do Havany. Potom prebehla v roku 1928 ešte fúzia s firmou Aviation Corporation of the Americas (ACA), čo spoločnosti zabezpečilo dobrú finančnú stabilitu pre následné podnikanie.

Za pomoci vlády USA firma rýchlo expandovala a riaditeľ spoločnosti, Juan Trippe, postupne realizoval svoj plán zavedenia spojenia medzi USA a celou Južnou Amerikou. Koncom 20. a začiatkom 30. rokov kúpila Pan Am niekoľko juhoamerických leteckých spoločností, ktoré nedokázali čeliť nátlaku trhu, a s niekoľkými silnými vytvorila nové, čím si získala juh Ameriky a firemné akcie Pan Amu začali patriť medzi najžiadanejšie.

V 60. rokoch spoločnosť Pan American zneužil vo svoj prospech Frank W. Abagnale, ktorý sa vydával za pilota. Vďaka tomu mohol dva roky lietať zadarmo po celom svete ako „mŕtva duša“. Jeho kariérou podvodníka je inšpirovaný film Chyť ma, ak to dokážeš.

 Nehody a teroristické akcie 
Lietadlá Pan Am boli účastníkmi celkovo sedemdesiatich piatich pozoruhodných udalostí.

Jedna z nehôd lietadla Pan Am viedla k inštalácii v tej dobe nových bezpečnostných zariadení v lietadlách. Boeing 707, pomenovaný Clipper Tradewind'' a operujúci 8. decembra 1963 pod označením Let 214 ako skúšobný let z Baltimore do Philadelphie, zachvátili plamene a lietadlo sa zrútilo. Z vyšetrovania sa zistilo, že vzplanuli pary v palivových nádržiach lietadla. To malo za následok prehodnotenie stavu bezpečnosti komerčných lietadiel a sprísnenie noriem.

Najväčšia letecká katastrofa v dejinách sa udiala 27. marca 1977 na ostrove Tenerife. Boeing 747 spoločnosti Pan Am operoval ako letecký špeciál z Los Angeles do Las Palmas na Kanárskych ostrovoch. Dňa 27. marca bol tento let presmerovaný na letisko v Tenerife kvôli hrozbe bombového útoku v Las Palmas. Po niekoľkých hodinách v Tenerife sa lietadlo Pan Am malo vrátiť na pôvodné letisko, ale pri rolovaní Boeingu Pan Am vinou zlej komunikácie štartoval bez povolenia ďalší obrí Boeing 747 holandskej spoločnosti KLM a došlo tak ku katastrofe s bilanciou 583 mŕtvych, z toho 335 cestujúcich Boeingu spoločnosti Pan Am. Nehoda viedla k ďalším reformám vrátane zlepšenia v komunikácii medzi posádkami letu a riadením letovej prevádzky.

Lietadlá Pan Am boli tiež niekoľkokrát cieľom teroristických akcií. Dňa 17. decembra 1973 odpálila palestínska teroristická skupina bomby v Boeingu 707 v talianskom Ríme počas nastupovania cestujúcich do lietadla. Zahynulo 30 ľudí.

V roku 1982 bola 11. augusta odpálená nálož na linke 830 nad Tichým oceánom. Zomrel jeden človek a lietadlo bezpečne pristálo v Honolulu.

Celkovo 20 obetí si vyžiadal útok teroristov 5. septembra 1986 v Karáči (Pakistan), kedy únoscovia odpálili nálože v lietadle linky 73 na jeho pravidelnej zastávke na pevnine.

Posledná fatálna teroristická udalosť sa udiala pri lete číslo PA 103 z Londýna do New Yorku dňa 21. decembra 1988. Na palube lietadla, v jeho prednom nákladnom priestore, bola vtedy odpálená plastická trhavina nad škótskym mestečkom Lockerbie a následný sled udalostí viedol k zničeniu stroja a úmrtiu 270 ľudí.

Flotila

Flotila v roku 1990 
Nasledujúce lietadlá slúžili u spoločnosti Pan Am a Pan Am Express v marci 1990, rok a pol pred kolapsom spoločnosti:

Iné projekty

Zdroje 

Zaniknuté letecké spoločnosti
Letecké spoločnosti USA
Podniky založené v 1927